《赋张寺丞樗寮》
宋代·释道璨

樗寮先生千载士，草木有谁同臭味。
外无刀斧斫削痕，中有冰霜不老气。
红紫纷纷满上林，我自无心趁桃李。
苏秦张俯自纵横，宠辱不惊鲁连氏。
梁栋峨峨入阿阁，我自无心为杞梓。
杜乔李固自党锢，网罗不及徐孺子。
故家乔木百世阴，有此孙枝以蔽芾。
落去英华植本根，深培不朽圣贤事。
牺尊青黄互翻覆，眼看世事如醒醉。
愿言善保丘壑姿，留取清风在天地。